C 47/114
LV
Eiropas Savienības Oficiālais Vēstnesis
7.2.2023.
Trešdiena, 2022. gada 6. jūlijs
80. atzinīgi vērtē to, ka ir pieņemta valsts stratēģija kriminālvajāšanai par kara noziegumiem 2021.–2026. gadam un ka nesen darbu sākušas ar šo stratēģiju saistītas dažādas struktūras un ziņošanas mehānismi; uzsver, cik nozīmīgi ir stratēģiju īstenot pārredzami un iekļaujoši; mudina Serbijas iestādes izlēmīgi vērsties pret notiesāto kara noziedznieku glorifikāciju un pārtraukt jebkādu šķelšanās retoriku un darbības, kas grauj kaimiņvalstu integritāti un apdraud reģionālo stabilitāti un izlīgumu; mudina Serbijas iestādes demonstrēt īstenu apņemšanos izmeklēt kara noziegumus un ierosināt lietas; atkārtoti atzīmē, ka Eiropā nav vietas genocīda noliegšanai;
81. uzsver reģionālās sadarbības nozīmi kara noziegumu izmeklēšanā un pazudušo personu meklēšanā un aicina Serbijas iestādes nosodīt visu veidu naida runu, iebiedēšanas kampaņas, kā arī genocīda, noziegumu pret cilvēci un kara noziegumu publisku atbalstīšanu un noliegšanu; pauž nožēlu, ka atsevišķas Serbijas iestādes un vairāki Serbijas politiķi turpina noliegt Srebreņicas genocīdu; aicina Serbijas iestādes turpināt kara noziegumu izmeklēšanu, tostarp vietējā līmenī, un panākt taisnīgumu cietušajiem, proti, atzīt un izpildīt tiesas spriedumus par kara noziegumiem, cīnīties pret nesodāmību par kara noziegumiem, izmeklēt bezvēsts pazudušo personu lietas, atklāt apbedījumu vietas un atbalstīt valsts prokurorus vainīgo saukšanā pie atbildības;
82. nosoda notiesāto kara noziedznieku, piemēram, Veselin Šljivančanin, Dragoljub Ojdanić un Nikola Šainović, aizvien lielāko redzamību mediju telpā, ko viņi izmanto, lai izplatītu naidu un neiecietību pret mazākumtautībām Serbijā;
83. prasa ES un tās sabiedrotajiem darīt vairāk samierināšanas jomā; atzinīgi vērtē ES sabiedroto atjaunināto iesaisti, jo īpaši ASV, Apvienotās Karalistes un Vācijas īpašo sūtņu Rietumbalkānos iecelšanu, aicina viņus iesaistīties ciešā sadarbībā un koordinācijā ar ES sūtni, lai stiprinātu sviras efektu un sniegtu saskaņotas konsultācijas un atbalstu;
84. atkārtoti uzsver atbalstu iniciatīvai izveidot Reģionālo komisiju faktu noskaidrošanai par bijušās Dienvidslāvijas teritorijā pastrādātajiem kara noziegumiem un citiem smagiem cilvēktiesību pārkāpumiem (RECOM);
85. atzinīgi vērtē to, ka visā Rietumbalkānu teritorijā no 2021. gada 1. jūlija ir atcelta viesabonēšana, kas uzlabo savienojamību un sniedz konkrētus un īstenus ieguvumus reģiona iedzīvotājiem un uzņēmumiem; atzinīgi vērtē ES amatpersonu un Rietumbalkānu valstu vadītāju parakstīto Brdo deklarāciju un atzīst šā lielā sasnieguma nozīmīgumu; mudina Padomi un Komisiju sadarboties ar Rietumbalkānu valstu iestādēm, lai izveidotu viesabonēšanas zonu brīvu starp Rietumbalkāniem un Eiropas Savienību;
86. mudina Serbijas iestādes skaidri atbalstīt kopēja reģionālā tirgus izveidi Berlīnes procesa satvarā, kas būtu solis tuvāk dalībai ES; uzsver, ka visām reģionālās ekonomiskās sadarbības shēmām Rietumbalkānos jābūt iekļaujošām un pieņemamām visām sešām valstīm un jāizveido vienlīdzīga sadarbība starp visām sešām valstīm, vienlaikus stiprinot turpmāku saskaņošanu ar ES standartiem un acquis;
Sociālekonomiskās reformas
87. atzinīgi vērtē funkcionējošas tirgus ekonomikas progresu, lai arī valstij vēl aizvien ir liela ietekme uz ekonomiku, un uzteic nelielo Covid-19 krīzes ietekmi uz ekonomiku, ko inter alia panāca ar savlaicīgiem fiskāliem un monetāriem atbalsta pasākumiem; tomēr aicina Serbijas iestādes pandēmijas saistībā mērķētu atbalstu sniegt neaizsargātām mājsaimniecībām un uzņēmumiem; atzīmē, ka ES ir turpinājusi būtiski atbalstīt Serbijas sociālekonomisko atveseļošanos un neatliekamās medicīniskās vajadzības, tostarp sniegusi papildu atbalstu 10 miljonu EUR apmērā;
88. ar bažām atzīmē, ka nav izmeklēts neviens no iepriekšējā ziņojumā minētajiem pētniecisko žurnālistu apgalvojumiem, ka valdība politiskos nolūkos manipulē ar Covid-19 statistiku; uzsver, ka valdības centienos cīņā pret Covid-19 īpaši svarīga ir uzticēšanās un pārredzamība, un tāpēc mudina Serbijas valdību sniegt iedzīvotājiem visu relevanto statistiku;
89. atzīmē, ka ir panākti zināmi uzlabojumi, tomēr darba tirgū joprojām pastāv strukturālas problēmas un sasāpējuši ar demogrāfiju un migrāciju saistīti jautājumi; aicina Serbiju uzlabot sieviešu stāvokli darba tirgū un turpināt izglītības un apmācības pielāgošanu darba tirgus vajadzībām, jo īpaši profesionālās izglītības un apmācības jomā un saistībā ar zaļo un digitālo pārkārtošanos;